মেজবানি গোস্ত

মেজবানি গোস্ত (‎‎) হলো বাংলাদেশের বৃহত্তর চট্টগ্রামের একটি ঐতিহ্যবাহী গরুর মাংসের তরকারি। একে মেজবান নামক বিশাল গণভোজের প্রধান ও প্রতীকি খাবার পদ হিসেবে গণ্য করা হয়।‎ গরুর মাংসের অন্যান্য পদ অপেক্ষা মেজবানি গোস্ত স্বাতন্ত্র্য লাভ করেছে গরুর বিভিন্ন অংশের একত্রে ব্যবহার, স্থানীয় জাতের ঝাল মরিচ, সরিষার তেল এবং গোটা মসলার পাশাপাশি রাধুনি, জায়ফল সহ নানা ধরনের মশলার মিশ্রণে তৈরি মেজবানি মশলার ব্যবহারের ফলে।  বিশেষত প্রচলিত পন্থায় গরুর মাংস রান্নায় শুধু মাংস ব্যবহার করা হয়। অপরদিকে ঐতিহ্যগতভাবেই এই রান্নায়, গরুর মাংসের সাথে হাড়, চর্বি, কলিজা, ফুসফুস ও মগজসহ বিভিন্ন অংশ একত্রে ব্যবহার করে বিশাল হাঁড়িতে দীর্ঘসময় ধরে রান্না করা হয়, যাতে সব অংশের মিশেলে এতে যোগ হয় ভিন্নমাত্রার অনন্য স্বাদ। এই দীর্ঘব্যাপী প্রক্রিয়ায় রান্না হওয়া মাংস হয় নরম, সমস্ত মশলার স্বাদসমৃদ্ধ এবং এর সাথে তৈরি হয় ঘন ও গাঢ়বর্ণের ঝোল বা সুরুয়া। এটি সাধারণত সাদা ভাত ও চনাবুটের ডাল সহযোগে পরিবেশন করা হয়।‎ 

100×
100পিক্সেল|thumb||চট্টগ্রামের একটি মেজবানে বড় ডেকচিতে (হাঁড়ি) রান্না করা হচ্ছে মেজবানি গরুর গোস্ত
বর্তমানে এটি ঢাকা, রাজশাহী, সিলেট, খুলনার মতো বাংলাদেশের অন্যান্য বড় শহরগুলোর রেস্তোরাঁয় চাটগাঁইয়া রন্ধনশৈলীর প্রতীক হয়ে উঠেছে। বিশ্বের বিভিন্ন প্রান্তে অবস্থানরত প্রবাসী চাটগাঁইয়াদের আয়োজিত ভোজের প্রধান পদ হিসেবেও এটি সমাদৃত।

ব্যুৎপত্তি
মেজবানি গোস্ত হলো মূলত মেজবান নামক ঐতিহ্যবাহী ভোজ অনুষ্ঠান উপলক্ষে বিশেষ পদ্ধতিতে রান্না করা গরুর মাংস। এর নামকরণের উৎপত্তি ফারসি ভাষা থেকে। ফারসি মেজবান শব্দের অর্থ "মেহমান আপ্যায়নকারী" এবং মেজবানি শব্দের অর্থ "মেহমানদারি"। তবে চট্টগ্রামের স্থানীয় চাটগাঁইয়া ভাষায় এই শব্দগুলো পরিবর্তিত হয়ে যথাক্রমে 'মেজ্জান' এবং 'মেজ্জাইন্নে' রূপে ব্যবহৃত হয়।

অন্যদিকে, 'গোস্ত' বা 'গোশত' শব্দটিও এসেছে ফারসি ভাষা থেকে, যার অর্থ 'মাংস'। কালক্রমে এই শব্দটি বাংলা ভাষার শব্দভান্ডারে স্থান করে নিয়েছে। বিশেষত চট্টগ্রাম অঞ্চলের মুসলিম সম্প্রদায়ের মধ্যে 'গোস্ত' শব্দটিই অধিক প্রচলিত।‎ 

স্থান ও ভাষার ভিন্নতা অনুসারে এটি অন্যান্য নামেও পরিচিত:

 চাটগাঁইয়া: মেজ্জাইন্নে গোস্ত, মেজ্জানর গোস্ত (মেজবান এর গোস্ত)
 প্রমিত বাংলা: মেজবানি মাংস, মেজবানি গোশত, মেজবানি গোশ
 ইংরেজি: আন্তর্জাতিক গণমাধ্যম ও প্রবাসী বাংলাদেশীদের মাঝে Mezbani beef (মেজবানি বীফ) বা Mezbani beef curry (মেজবানি বীফ কারি) নামটি অধিক প্রচলিত।

আরও দেখুন
 কালাভুনা
 দোমাছা
 মধুভাত

তথ্যসূত্র

বিষয়শ্রেণী:মাংসের পদ
বিষয়শ্রেণী:বাংলাদেশী খাবার
বিষয়শ্রেণী:বাঙালি রন্ধনশৈলী
বিষয়শ্রেণী:বাংলাদেশী রন্ধনশৈলী
বিষয়শ্রেণী:চাঁটগাঁইয়া রন্ধনশৈলী